PRILOGA 2

# NAVODILO ZA IZPOLNJEVANJE OBRAZCA ZA UGOTOVITEV REZIDENTSKEGA STATUSA PO 4. TOČKI PRVEGA ODSTAVKA 7. ČLENA ZDoh-2

V skladu s 4. točko prvega odstavka 7. člena [Zakona o dohodnini](http://www.pisrs.si/Pis.web/pregledPredpisa?id=ZAKO4697) (v nadaljevanju: ZDoh-2) je ne glede na 6. člen tega zakona, zavezanec nerezident Republike Slovenije, če izpolnjuje naslednje pogoje:

* je fizična oseba, ki bo bivala v Republiki Sloveniji izključno zaradi zaposlitve kot tuj strokovnjak za dela, za katera v Republiki Sloveniji ni dovolj ustreznega kadra,
* ni bila rezident v kateremkoli času petih let pred prihodom v Republiko Slovenijo,
* ni lastnik nepremičnine v Republiki Sloveniji in
* bo bivala v Republiki Sloveniji skupno manj kot 365 dni v dveh zaporednih davčnih letih.

Tuji strokovnjak je tuja fizična oseba (tj. oseba, ki ni državljan Republike Slovenije), ki se na podlagi pogodbe o zaposlitvi zaposli pri delodajalcu v Republiki Sloveniji, ima posebna znanja, ki jih v Republiki Sloveniji ni ali ni dovolj, bo zaradi zaposlitve bivala v Republiki Sloveniji in ima najmanj visokošolsko ali univerzitetno izobrazbo.

Ustrezno izpolnjen obrazec za ugotovitev rezidentskega statusa zavezanec predloži davčnemu organu. Obrazec mora pred tem predložiti v izpolnitev [Centralni službi Zavoda za zaposlovanje Republike Slovenije](https://english.ess.gov.si/) (v nadaljevanju: Zavod). Obrazcu priloži izpolnjen vprašalnik »Ugotovitev rezidentskega statusa (prihod v Republiko Slovenijo)«, ki ga pridobi pri davčnem organu. Obrazec za ugotovitev rezidentskega statusa mora zavezanec predložiti davčnemu organu pred uveljavljanjem ugodnosti iz mednarodnih pogodb o izogibanju dvojnega obdavčevanja.

# VPISOVANJE PODATKOV O POSAMEZNIKU

Zavezanec vpiše zahtevane podatke o sebi: osebno ime, davčno številko, davčno leto, podatke o prebivališču v Republiki Sloveniji (naselje, ulica, hišna številka in pošta), telefonsko številko, državljanstvo, rojstni datum in datum prihoda v Republiko Slovenijo (dd.mm.LLLL). Ustrezno označi s v kvadratku pred besedo Da ali Ne, ali želi na navedeni naslov prejemati uradno pošto.

# VPISOVANJE SPLOŠNIH PODATKOV

Zavezanec ustrezno označi s v kvadratkih pred besedo Da ali Ne, ali je prišel v Republiko Slovenijo izključno zaradi zaposlitve kot tuji strokovnjak, ali je bil davčni rezident Republike Slovenije v kateremkoli času petih let pred prihodom v Republiko Slovenijo, ali ima v lasti nepremičnino v Republiki Sloveniji, in ali bo bival v Republiki Sloveniji skupno manj kot 365 dni v tekočem in naslednjem davčnem letu.

# VPISOVANJE PODATKOV O ZAPOSLITVI V REPUBLIKI SLOVENIJI

Zavezanec vpiše firmo (ime, s katerim delodajalec posluje) in naslov (oziroma sedež) delodajalca v Republiki Sloveniji ter naziv delovnega mesta in poklica, ki ga bo opravljal pri delodajalcu v Sloveniji.

Zavezanec ustrezno označi s v kvadratku pred besedo Da ali Ne, ali ima visokošolsko ali univerzitetno izobrazbo. Če je odgovor pritrdilen, vpiše vrsto izobrazbe in institucijo, pri kateri je bila izobrazba dosežena.

Zavezanec ustrezno označi s v kvadratku eno izmed naslednjih možnosti: ali je tuji učitelj, profesor ali lektor v izobraževalni, kulturni ali znanstveni ustanovi v Republiki Sloveniji, ali je tuji raziskovalec ali znanstvenik v znanstveno raziskovalni ustanovi v Republiki Sloveniji, ali je tuji strokovnjak v jedrskih objektih ali drugih ustanovah za jedrsko energijo v Republiki Sloveniji, oziroma ali je druge vrste tuji strokovnjak v Republiki Sloveniji. Zavezanec vpiše obdobje opravljanja dela pri delodajalcu v Republiki Sloveniji (od dd.mm.LLLL do dd.mm.LLLL) in ustrezno označi s v kvadratku pred besedo Da ali Ne, ali je prišel v Republiko Slovenijo na usposabljanje in izpopolnjevanje.

**POTRDILO DELODAJALCA O ZAPOSLITVI ZAVEZANCA V SLOVENIJI**

Delodajalec, ki mu zavezanec predloži obrazec za ugotovitev rezidentskega statusa, potrdi podatke o delu, opisanem med podatki o zaposlitvi zavezanca v Republiki Sloveniji ter točnost in pravilnost drugih podatkov, navedenih na obrazcu, s katerimi razpolaga, z odtisom žiga in podpisom odgovorne osebe ter obrazec vrne zavezancu.

**POTRDILO ZAVODA ZA ZAPOSLOVANJE REPUBLIKE SLOVENIJE O ZAPOSLITVI TUJCA**

Zavod, kateremu zavezanec predloži obrazec za ugotovitev rezidentskega statusa, potrdi, da v regiji, področju dejavnosti, poklicu, kjer oziroma v katerem se bo posameznik zaposlil, ni prepovedi zaposlovanja tujcev, ki jih je sprejela Vlada Republike Slovenije, tako da označi črko a. Če zavezancu v zadnjih petih letih ni bilo izdano delovno dovoljenje, zavod označi črki b in i oziroma črki b in ii, če mu je bilo to dovoljenje v zadnjih petih letih izdano. V tem primeru zavod vpiše tudi obdobje za katero je bilo delovno dovoljenje izdano. Zavod potrdi podatke, navedene na obrazcu, s katerimi razpolaga, z odtisom žiga in podpisom odgovorne osebe ter obrazec vrne zavezancu.